## Agricultura destina més d’1,3 milions euros a la promoció de la integració cooperativa agroalimentària

*** La convocatòria de les subvencions s’han publicat en el *Diari Oficial de la Generalitat Valenciana*
* L’objecte d’estes ajudes és potenciar el nivell de competitivitat de les cooperatives, així com la modernització de la seua oferta**

La Conselleria d’Agricultura, Ramaderia i Pesca destinarà un total d’1,3 milions d’euros per a la promoció i el foment de la integració cooperativa agroalimentària en 2024, en la Comunitat Valenciana, segons es publica en el [Diari Oficial de la Generalitat Valenciana](http://2024_4996.pdf (gva.es)) (DOGV).

Estes subvencions estan orientades a incrementar la dimensió de les entitats cooperatives, impulsant la concentració cooperativa i la intercooperació a fi de facilitar el desenvolupament d’activitats econòmiques i socials en l’àmbit rural, amb la millora de la qualitat, les condicions mediambientals i la capacitat de creació d’ocupació.

L’objecte d’estes ajudes és potenciar el nivell de competitivitat de les cooperatives, així com la modernització de la seua oferta per a contribuir al seu desenvolupament i reforçar la seua posició en la indústria agroalimentària i en el comerç, tant en el mercat interior com exterior.

Per tant, els beneficiaris de les ajudes podran ser cooperatives agroalimentàries, o cooperatives de segon grau constituïdes majoritàriament per cooperatives agroalimentàries, resultants d’un procés de fusió.

A més, també podran participar societats civils o mercantils, cooperatives de segon grau constituïdes majoritàriament per cooperatives agroalimentàries, grups cooperatius constituïts majoritàriament per cooperatives agroalimentàries, així com, societats mercantils en les quals, almenys el 50 % de les seues persones sòcies siguen cooperatives agroalimentàries i ostenten més del 50 % dels drets de vot de l’entitat.

En la resolució publicada en el DOGV s’oferix tota la informació administrativa perquè les cooperatives agroalimentàries interessades puguen sol·licitar estes subvencions, finançades íntegrament per la Generalitat, que es tramiten telemàticament a través de seu electrònica i el termini de sol·licitud de la qual s’estendrà un mes a partir de l’endemà de publicar-se.

Fecha: 31/05/2024